कर्णाली प्रिमियर लिग: आर्मीले धनगढीसँग खेल्ने
रुस्लान कर्णाली प्रिमियर लिग (केपीएल) ट्वान्टी–२० क्रिकेटअन्तर्गत बिहीबार त्रिभुवन आर्मी क्लब र एबीसी स्पोर्ट्स क्लब विजयी भएका छन् ।
सुर्खेत — रुस्लान कर्णाली प्रिमियर लिग (केपीएल) ट्वान्टी–२० क्रिकेटअन्तर्गत बिहीबार त्रिभुवन आर्मी क्लब र एबीसी स्पोर्ट्स क्लब विजयी भएका छन् ।लिग चरणबाट समूह ‘ए’ विजेता रूपन्देही ११ र उपविजेतामा त्रिभुवन आर्मी तथा समूह ‘बी’ विजेता धनगढी क्रिकेट एकेडेमी र उपविजेता मध्यपश्चिम क्रिकेट क्लब सेमिफाइनल चरण पुगेका छन् । शुक्रबार सेमिफाइनलमा रूपन्देहीले मध्यपश्चिम र आर्मीले धनगढीसँग प्रतिस्पर्धा गर्नेछन् ।बिहीबार आर्मीले भेरीगंगा क्रिकेट क्लबलाई ८ विकेटले हरायो । टस जितेको भेरीगंगाले १२ ओभरमा घटाइएको खेलमा ४ विकेट गुमाएर ६३ रन बनायो । तिलक थापाले २०, सौगात कार्कीले १८ र पदम कँडेलले १३ रन बटुले । आर्मीका जितेन्द्र मुखिया, चन्द्र साउद, सागर पुन र शाहब आलमले १–१ विकेट हात पारे । म्यान अफ द म्याच चन्द्र साउद घोषित भए ।६४ रनको लक्ष्य आर्मीले ७.४ ओभरमा २ विकेट गुमाएर पूरा गर्‍यो । सागर पुन र इन्द्रकमल मानन्धरले समान १७ तथा राजु रिजाल र भीम सार्कीले समान १२ रन बनाए । भेरीगंगाका बलर जनादेश चुनाराले २ विकेट लिए ।अर्को खेलमा एबीसीले काठमाडौं क्रिकेट ट्रेनिङ सेन्टरमाथि १९ रनको जित पायो । यो जितले टोली अगाडि बढ्न सकेन । टस जितेको एबीसीले निर्धारित २० ओभरमा ७ विकेट गुमाएर १ सय ६४ रन बनायो । दिनेश पुनले सर्वाधिक ६९ रन बनाए । उनले ४५ बलमा ११ चौका र १ छक्का प्रहार गरे । टेक सलामीले २७ बलमा ४ चौका र ३ छक्का मदतमा ३९ रन बनाए । काठमाडौंका प्रितम थापा र भोजराज भट्टले २–२ विकेट लिए ।१ सय ६५ रनको लक्ष्य पछयाउने क्रममा काठमाडौं क्रिकेट ट्रेनिङ सेन्टरले पूरै २० ओभर ब्याटिङ गरेपनि ७ विकेट गुमाएर १ सय ४५ रनमात्रै बनाउन सक्यो । विश्वास श्रेष्ठले सर्वाधिक ४३ रन बनाउन २८ बलमा ४ छक्का र २ चौका प्रहार गरे । दुर्गेश थापाले २३ र रोशन शर्माले २० रन जोडे । एबीसीका महेश खत्रीले ३ विकेट हात पारे । दिनेश अधिकारी, युनिशविक्रम सिंह, विनित खत्री र रवीन्द्रजंग शाहीले १–१ विकेट लिए । प्लेयर अफ द म्याच दिनेश पुन घोषित भए ।फाइनल शनिबार हुनेछ । विजेताले ३ लाख र उपविजेताले १ लाख ५० हजार रुपैयाँ प्राप्त गर्नेछन् ।